Siden 26. april har landbrugskonsulenter og kommunale embedsfolk forsøgt at bruge det nye IT-system Husdyrgodkendelse.dk til at bedømme ansøgninger fra landmænd om at få en miljøgodkendelse, men systemet er langsomt og fyldt med fejl og mangler. - Det kan ikke regne de vigtigste ting ud efter den nye bekendtgørelse. Det er fuldstændig forkasteligt, siger Hen Dalgaard, Næstformand, Agrinord. I Mariagerfjord Kommune er de nødt til at udskyde sagsbehandlingen af sager, fordi systemet er langsomt og utroværdigt. - Det er uanstændigt og tegn på en hovski-snovski holdning i Miljøstyrelsen at man sender et ufærdigt system på gaden, siger Preben Christensen (Soc.dem.), Formand, Teknik- og Miljøudvalget, Mariagerfjord Kommune. Sune L. Schou fra Miljøstyrelsen siger til TV2/NORD: - Jeg forstår til fulde deres frustration. Der har været langt flere fejl end vi havde regnet med og det beklager vi meget.

Referat:
Igen-igen svigter Miljøstyrelsens IT-systemer. I øjeblikket betyder det at miljøgodkendelser af landbrug ligger stille i det ganske land.